# Torralba (Alt Millars)

Torralba (en castellà i oficialment, Torralba del Pinar) és un municipi valencià que es troba a la comarca de l'Alt Millars. Limita amb Montant, Cirat, les Fonts d'Aiòder, Aiòder, Vilamalur, Pavies i Figueres.

## Geografia

El relleu és molt muntanyós i el configuren els forts pendents septentrionals de la serra d'Espadà, que baixen cap a la vall del Millars. Les altures es mantenen per damunt dels 700 metres sobre el nivell del mar i arriben, en alguns casos, als 1.000 metres.
El medi climàtic és de transició entre el mediterrani i les muntanyes. Les mitjanes tèrmiques oscil·len entre els 6 graus de gener i els 23 de juliol i agost. Les precipitacions oscil·len al voltant dels 400 mm anuals i a l'hivern cauen, a vegades, en forma de neu.

## Història

Encara que investigacions recents han cregut veure-hi vestigis romans, el primer document que al·ludix a l'antiga població de Torralba, Vialeva, està signat pel rei musulmà Abū Zayd, en el qual es compromet a cedir els seus territoris a Jaume I i a convertir-se al cristianisme. Per altra banda, a la catedral de València es conserva el testament del fill d'Abū Zayd, Ferran, ja convertit, en el qual llega als seus hereus el castell de Vialeva i Torralba.
Però a pesar de la cristianització dels seus senyors, Torralba encara conserva la població morisca fins a l'expulsió de 1609. Dos anys després, el municipi, que ja pertanyia a la baronia d'Aiòder, és repoblat per cristians.

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2006 | 2008 | 2010 |
| 72 | 66 | 72 | 71 | 67 | 75 | 81 | 68 | 73 | 68 | 64 |

## Economia

L'agricultura és quasi exclusivament de secà, amb predomini dels cultius d'oliveres i ametlers, i els camps se situen en el clàssic abancalament en terrasses. Així mateix, està drenat per la rambla de Fontes, que desguassa en el riu Millars.

## Monuments d'interés

* Església parroquial de Sant Salvador (segle xvii)
És d'una nau amb capelles laterals i dividida en tres trams, sense creuer. Presenta decoració d'escaiola amb motius vegetals, pròpia del segle xviii. Posseïx una creu processional amb punxó valencià.
* Ermita de Santa Bàrbara
D'una sola planta i atri amb arcades. Es creu que va ser construïda sobre una antiga mesquita àrab.
* Castell de Vialeva
La funció estratègica del castell devia ser el control dels camins, dels passos cap a Vilamalur i la vall del Millars. És d'origen àrab i probablement va ser construït entre els segles x i xii. S'alça en un promontori pràcticament cilíndric, al centre de la vall que comunica les localitats d'Aiòder i Torralba.

## Llocs d'interés

* Font de Santa Bàrbara. Té unes aigües de gran qualitat i mineralització molt feble, i són molt recomanables per a dietes pobres en sodi.
* Microreserva del Bosque del Tajar. Important i interessant bosc comunal en el qual s'elaborava carbó en l'antiguitat. Declarada Microreserva de flora per la Conselleria de Medi Ambient de la Generalitat Valenciana.

## Alcaldia

Des de 2019 l'alcalde de Torralba del Pinar és Fernando Barrachina Salvador, del Partit Socialista del País Valencià (PSPV-PSOE), qui ja va ser alcalde entre 2014 i 2015.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Jesús Vicente Ballester Herrero | UCD | 19/04/1979 | -- |
| 1983–1987 | Jesús Vicente Ballester Herrero | AP-PDP-UL-UV | 28/05/1983 | -- |
| 1987–1991 | Vicente Usó Tarazón | AP | 30/06/1987 | -- |
| 1991–1995 | Vicente Usó Tarazón | PP | 15/06/1991 | -- |
| 1995–1999 | Vicente Usó Tarazón | PP | 17/06/1995 | -- |
| 1999–2003 | Vicente Usó Tarazón | PP | 03/07/1999 | -- |
| 2003–2007 | José Pachés Gómez | PP | 14/06/2003 | -- |
| 2007–2011 | Manuel Calpe Gimeno | PP | 16/06/2007 | -- |
| 2011–2015 | Manuel Calpe Gimeno Fernando Barrachina Salvador | PP PSPV-PSOE | 11/06/2011 01/06/2014 | Defunció -- |
| 2015–2019 | José Navarro Gómez | PP | 13/06/2015 | -- |
| 2019-2023 | Fernando Barrachina Salvador | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Notes

* ↑ L'alcalde Manuel Calpe faltà el 12/04/2014 i fou rellevat per Fernando Barrachina des de l'01/06/2014.

## Referències

* ↑ Corpus toponímic valencià Arxivat 2017-09-11 a Wayback Machine.. AVL.
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Torralba del Pinar. Històric de Govern Local». Portal d'informació ARGOS. [Consulta: 6 desembre 2020].

## Enllaços externs

* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..
* «Torralba (Alt Millars)». Gran Enciclopèdia Catalana. Barcelona: Grup Enciclopèdia Catalana.
Els vint-i-cinc municipis més petits del País Valencià :
1. Castell de Cabres 20 · 2. Sempere 26 · 3. Tollos 30 · 4. Palanques 38 · 5. Figueres 46 · 6. Famorca 48 · 7 Sacanyet 52 · 8. Villores 53 · 9. Vallat 54 · 10. la Font de la Reina 58 · 11. la Pobla de Sant Miquel 59 · 12. Torralba 60 · 13. Vallibona 61 · 14. Herbers 63 · 15. Pavies 74 · 16. Matet 78 · 17. Vilamalur 85 · 18. Torre-xiva 89 · 19. Vilanova de Viver 89 · 20. Espadella 92 · 21. Benimassot 93 · 22. les Fonts d'Aiòder 95 · 23. Carrícola 99 · 24. la Serratella 103 · 25. Toga 104 :